## Labora convoca ajudes perquè els ajuntaments xicotets o en risc de despoblament contracten persones desocupades majors de 30 anys

*** Estes ajudes permetran que 350 entitats locals contracten persones desocupades durant almenys 10 mesos
* La inversió prevista supera els 8,9 milions d’euros, cofinançats pel Fons Social Europeu Plus**

Labora, el Servici Valencià d’Ocupació i Formació, ha publicat la convocatòria del [Pla d’ocupació de majors de 30](https://labora.gva.es/es/corporacions-locals-mancomunitats-diputacions/foment-de-l-ocupacio/2025/-/asset_publisher/nJ4s0GZUVzq8/content/programa-de-subvenciones-de-empleo-para-la-contratacion-de-personas-desempleadas-de-al-menos-30-anos-por-entidades-locales-de-la-comunitat-valenciana?redirect=https%3A%2F%2Flabora.gva.es%2Fes%2Fcorporacions-locals-mancomunitats-diputacions%2Ffoment-de-l-ocupacio%2F2025%3Fp_p_id%3D101_INSTANCE_nJ4s0GZUVzq8%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3D_118_INSTANCE_NqGyzXL8W3Px__column-2%26p_p_col_count%3D1), un programa destinat a fomentar la contractació de persones desocupades d’almenys 30 anys per part d’entitats locals de la Comunitat Valenciana.

Gràcies a estes ajudes, es preveu que 350 municipis, especialment en zones rurals o en risc de despoblament, puguen oferir oportunitats laborals a persones en situació de desocupació, d’almenys 30 anys.

Esta nova convocatòria se suma a la ja publicada per Labora per a la contractació de persones desocupades menors de 30 anys, de manera que, amb els dos programes, es dona cobertura a tot el ventall d’edat de les persones en situació de desocupació. Així, Labora reforça el seu compromís amb una estratègia integral de foment de l’ocupació que atén les diferents etapes de la vida laboral.

A més, la selecció d’entitats locals beneficiàries s’ha fet segons criteris d’equitat territorial i lluita contra el despoblament. En concret, poden accedir a estes ajudes els municipis amb menys de 1.000 habitants, segons les últimes dades de l’Institut Nacional d’Estadística, així com aquells que, superant eixe llindar, han sigut catalogats com a municipis en risc de despoblament per la Direcció General d’Administració Local de la Generalitat en 2025.

La convocatòria, dotada amb un pressupost inicial de 8,9 milions d’euros, s’emmarca en el compromís de la Generalitat amb el desenrotllament de l’ocupació inclusiva i sostenible en tot el territori, i permetrà als ajuntaments contractar persones desocupades durant un mínim de 10 mesos, amb contractes a jornada completa.

Esta actuació, cofinançada pel Fons Social Europeu Plus (FSE+) 2021-2027 i el Servici Públic d’Ocupació Estatal (SEPE), té com a objectiu millorar l’ocupabilitat de persones desocupades mitjançant l’adquisició d’experiència laboral en l’àmbit local.

En total, podran optar a estes ajudes els municipis de menys de 1.000 habitants o aquells que, superant eixa xifra, estiguen inclosos en la llista de municipis en risc de despoblament publicada per la Generalitat. La mesura busca, a més de fomentar l’ocupació, contribuir a l’arrelament poblacional i a la dinamització de les zones rurals.

Les persones contractades faran tasques d’utilitat pública o interés social en els seus municipis, la qual cosa els permetrà adquirir experiència laboral i millorar la seua ocupabilitat. Per a accedir a estes contractacions, hauran d’estar inscrites com a demandants d’ocupació en els Espai Labora i no haver participat en programes similars des de 2013.

Per a poder ser seleccionades per a cobrir un dels llocs de treball, les persones interessades únicament han d’assegurar-se que estan inscrites com a aturades en un Espai Labora, mantenint actualitzada la seua inscripció amb dades d’estudis, llocs de treball, idiomes; sense que siga necessari presentar cap sol·licitud o inscriure’s en cap llistat per a poder ser contractades. Labora publicarà unes instruccions en la pàgina web de la subvenció EXPLUS 2025 explicant detalladament el procés de selecció de les persones a contractar.

Labora finançarà els costos salarials i de Seguretat Social de les contractacions, amb una subvenció mínima de 51.036 euros per entitat, suficient per a cobrir almenys dos contractes. Les entitats locals podran ampliar la duració dels contractes amb fons propis si ho volen així.

Fecha: 14/07/2025